钦定古今图书集成/明伦汇编/官常典/第496卷 > 符道昭
## 钦定古今图书集成/明伦汇编/官常典/第496卷 > 符道昭

按《五代史梁臣传》：“道昭，蔡州人也。为秦宗权骑将。宗
权败，道昭流落无所依，后依凤翔李茂贞，茂贞爱之，
养以为子，名继远。梁攻茂贞，道昭与梁兵战，屡败乃
归。梁太祖表道昭秦州节度使，以乱不果行。太祖为
元帅，初开府，而李周彝以鄜州降，以为左司马，择右
司马，难其人。及得道昭，乃授之。罗绍威将诛其牙兵”，
恶魏兵彊，未敢发，求梁为助。太祖乃悉发魏兵使攻
燕，而遣马嗣勋助绍威诛牙兵。牙兵已诛，魏兵，在外
者闻之皆乱。魏将左行迁据历亭，史仁遇据高唐以
叛，道昭等从太祖悉破之。道昭为将，勇于犯敌而少
成算，每战先发多败，而周彝等继之乃胜。开平元年，
与康怀英等攻潞州，筑夹城为蚰蜒堑以围之，逾年
不能下，晋兵攻破夹城，道昭战死。